google/wiki40b huggingface dataset:
Elektronvolt

Elektronvolt og kinetisk energi

For å sammenlikne, ladde partikler i en kjerneeksplosjon varierer fra 0,3 til 3 MeV. Et typisk molekyl i atmosfæren har en energi på om lag 0,03 eV. Dette tilsvarer romtemperatur.
For å gjøre om en partikkels kinetiske energi i elektronvolt til partikkelens temperatur i kelvin, ganger vi med 11 605 (se Boltzmanns konstant).
Karl Seip

Teologisyn

Karl Seip var påvirket av grundtvigianismen og av Christopher Bruun og hans arbeid for folkevekking og folkeopplysning. Han var med i «mandagsforeningen» hvor han lærte Bjørnstjerne Bjørnson å kjenne og planla at Bjørnson skulle kjøpe gården Aulestad.  Som prest var han interessert i folkehøyskolen og satte i gang en slik skole i Åfjord. I sammenheng med hans interesse for grundtvigianismen  stod hans interesse for sangen. Han utga (først sammen med Elling Holst, senere alene) En liten visebok for hjemmet. Denne viseboken kom i et opplag på 425 000 eksemplarer, senere under navnet Seips visebok for hjemmet
Avizordenen

Avizordenen ((portugisisk: Ordem Militar de Avis) er en portugisisk ridderorden. Den ble til i andre halvdel av 1100-tallet omkring 1140 som en religiøs militærorden. Ordenen var nært tilknyttet det portugisiske kongehuset, men ordenen var samtidig delvis underlagt Calatravaordenen i nabolandet Castilla og tidvis ansett som en portugisisk gren av denne. Avizordenen ble sekularisert i 1789 og fungerer i dagens Portugal som en fortjenstorden for militær innsats. Republikken Portugals president er ordenens stormester.

Historisk bakgrunn

Bakgrunnen for stiftelsen av Avizordenen var kampen mot maurerne under reconquista på Den iberiske halvøy. I regjeringstiden til kong Alfonso I ble det omkring 1166–1170 dannet en gruppe av riddere til forsvar for byen Évora. Omkring 1187 ble gruppen en avlegger av den kastiljanske Calatravaordenen.
På bakgrunn av framgang i kampen for gjenerobring ble ordenen i 1211 gitt byen Avis av kong Alfons II og ordenen flyttet sitt sete dit. Etter dette ble ordenen kjent som Avizordenen. Kong Denis I søkte paven om anerkjennelse av ordenen som en selvstendig orden uten bånd til Castilla. I 1389 godkjente pave Bonifatius IX valg av ny stormester for ordenen uten godkjennelse fra Calatravaordenen. Endelig godkjennelse for ordenens separate eksistens kom i 1440 da pave Eugenius IV utstedte en bulle som anerkjente både Avizordenen og Sankt Jakobs orden. Ordenen tok et grønt liljekors som sitt ordenstegn.
I 1789 ble ordenen omdannet til en helt sekulær organisasjon. Avizordenen ble i 1894 omdannet til en militær fortjenstorden med tre klasser. Etter overgangen til republikansk statsform i 1910 opphørte Avizordenen en tid, for så å bli fornyet i 1918, igjen som en fortjenstorden for militær innsats. Ordenen ble da gitt fem klasser.

Organisering

Som portugisisk fortjenstorden er Avizordenen underlagt statsoverhodet. Presidenten er ordenens stormester. Stormesteren støttes av et ordensråd på åtte medlemmer utnevnt av presidenten. Avizordenen administreres som en av Portugals «gamle militærordener», der også Tårn- og sverdordenen, Kristusordenen og Santiago av sverdets orden inngår.

Insignier

Avizordenens ordenstegn er et grønt liljekors utført i emalje på gull. Ordenstegnenes størrelse varierer etter klasse. I tiden Portugal var et monarki, var ordenstegnet festet til båndet med mellomledd med krone og en stjerne med Jesu hellige hjerte.
Ordensstjernen har åtte odder og har ordenstegnet plassert på en hvit midtmedaljong omgitt av en kullbord. Stjernen er i gull for storkors, i sølv for storoffiserer.
Ordensbåndet for Avizordenen er grønt.

Tildeling

Avizordenen tildeles for militære fortjenester, etter nærmere fastsatte kriterier. Den kan tildeles portugisiske og utenlandske statsborgere. Det er begrensninger på antall tildelinger til portugisere i de fire øverste klassene. Det kan være maksimalt 60 innehavere av storkors, 200 storoffiserer, 400 kommandører og 600 offiserer.
Pterorthochaetes

Utseende

Små (gjerne 5 - 6 millimeter), hvelvede, litt matte, mørke biller. De kan rulle seg sammen til en kule, der de brede leggene på mellom- og bakbeina dekker undersiden. Antennene er ni-leddete. Oversiden er nokså fint punktert, med korte børster.

Levevis

Billene har blitt funnet mellom løvstrø i skog, mellom termitter eller biller i familien Passalidae.

Utbredelse

Slekten er utbredt i Sørøst-Asia og Australia, fra det sørlige India i vest til Queensland i øst.
Chinatown (Washington, D.C.)

Chinatown i Washington, D.C. er et lite og historisk nabolag øst for den amerikanske hovedstadens downtown. Opprinnelig var området overveiende bebodd av tysktalende innvandrere, men da det gamle Chinatown i Washingtons sentrum måtte vike for bygging av regjeringsbygninger flyttet mange av kineserne til det sted som idag er Chinatown.
Senere har mange av kinesisk-amerikanerne flyttet ut i forstedene, men det er fremdeles mange kinesiske og andre asiatiske restauranter i området.
Landemerket Friendship Archway er ikke eldre enn fra 1986. Det har 272 malte drager i ming- og Qing-stil. Det ble bygd for å feire vennskapet mellom Washington og dens kinesiske søsterby Beijing.
Hisarøyna

Hisarøyna (også skrevet Hiserøyna og Hisarøya) er ei øy i Gulen kommune i Sogn og Fjordane. Den ligger sør for munningen av Sognefjorden. Det høyeste punktet er Veten på 313 meter over havet.
Øya har et areal på 18,5 km² og den er dermed den nest største i kommunen etter Sandøyna. Hisarøyna har 43 innbyggere fordelt utover fire plasser: Nyhammer, Straume, Stevnebø og Vilsvika. Flest innbyggere bor på Straume med 18 fastboende.
Det arameiske alfabetet

Det arameiske alfabet er et alfabet som utviklet seg fra det fønikiske alfabetet, og som er gjenkjennelig som en egen skrift fra omkring 700 f.Kr. Det er utgangspunktet for nesten alle moderne skriftsystemer i Midtøsten og muligens også for mange skriftsystemer i Øst-Asia. Alfabetet er bygd opp av konsonanter, men noen av disse kan også stå for lange vokaler (matres lectionis).
Det arameiske alfabetet ble utbredt etterhvert som det arameiske språket erstattet sumerisk som lingua franca i store deler av Midtøsten, og etterhvert som dette språket ble offisielt språk i det nyassyriske rike og i Akamenide-dynastiet. Av moderne skriftsystemer ligner det hebraiske alfabetet mye på den offisielle arameiske skriften fra 400-tallet f.Kr. Både utvalget og utformingen er svært like.
Osama Hawsawi

Landslaget

Han ble tatt ut i Saudi-Arabias tropp til VM i fotball 2018 i Russland.
Adelskalendere i vektløfting

Idretten vektløfting inkluderer øvelsene rykk og støt. Tidligere inkluderte den også øvelsen press. Utøverne konkurrerer i ulike vekt- og aldersklasser, og den som oppnår det høyeste sammenlagtresultatet i hver enkelt klasse vinner sin klasse. Adelskalendere for vektløfting er basert på poeng, og viser hvilke utøvere som er best på tvers av vektklassene. Adelskalenderne nedenfor er oppdatert per 1. oktober 2016.
Eretis

Utseende

Små til middelsstore (vingespenn 25-40 millimeter), bredvingede, brune smygere, ofte med noen små, hvite flekker på forvingene men uten større, hvite felter. Vingenes ytterkant er noe hakkete.

Levevis

Larvene lever på planter i akantusfamilien.

Utbredelse

Slekten er utbredt i Afrika.
Katharina de' Medici

Liv og virke

I 1533, 14 år gammel, giftet Katharina seg med Henrik II, andre sønn av Frans I og dronning Claude. Under den franske versjonen av navnet sitt, Catherine de Médicis, var hun dronninggemalinne som hustru av Henrik II fra 1547 til 1559. Gjennom hans styre utelukket Henrik henne fra deltagelse i statens affærer og viste isteden gunst til sin fremste elskerinne, Diane de Poitiers, som fikk stor innflytelse over ham. Hans død sendte Katharina inn i den politiske arena som mor av den skrøpelige femten år gamle sønnen Frans II. Da han døde i 1560 ble hun regent på vegne av sin ti år gamle sønn Karl IX og ble gitt omfattende makt. Etter at Karl IX døde i 1574 spilte Katharina en nøkkelrolle i styret til sin tredje sønn, Henrik III. Han gjorde seg uavhengig av hennes råd kun i de siste månedene av hennes liv.
Katharinas tre sønner styrte i en tid med bortimot konstant religionskrig og borgerkrig i Frankrike. Problemene som monarkiet sto over for var komplekse og utfordrende, men Katharina greide å opprettholde monarkiet og få statsinstitusjonene til å fungere selv på et minimalt nivå. I begynnelsen gjorde hun innrømmelser og kompromisser med de opprørske protestantiske hugenottene. Hun mislyktes imidlertid å forstå de teologiske emnene som drev deres bevegelse. Senere vendte hun seg i frustrasjon og raseri til hard politikk mot dem. Til gjengjeld ble hun klandret for de omfattende forfølgelsene som ble utført mot hugenottene under hennes styre, i særdeleshet blodbadet og massakrene under den beryktede Bartolomeusnatten i 1572 hvor tusenvis av hugenotter ble myrdet i Paris og over hele Frankrike.
En del historikere har fritatt henne fra skyld for de verste beslutninger fra monarkiet, skjønt bevis på hennes hensynsløshet kan bli funnet i hennes brev. I praksis var hennes autoritet alltid begrenset av effektene av borgerkrigene. Hennes politikk kan derfor bli forstått som desperate grep for å holde Valois-monarkiet på tronen for enhver pris, og hennes støtte til kunstartene som et forsøk på å glorifisere et monarki som hadde en prestisje og et omdømme i bratt nedgang. Uten Katharina er det usannsynlig at hennes sønner ville ha forblitt værende som konger. I henhold til en av hennes biografer, Mark Strage, Katharina var en av de mektigste kvinner i 1500-tallets Europa.
Johan Trandem

Johan Gustav Trandem (født 23. juli 1899, på Skotterud i Eidskog, død 29. desember 1996 samme sted) var en norsk kulestøter og diskoskaster. Han ble norgesmester i diskos tre år på rad, 1922–1924, og i kulestøt i 1925.  Han kom på 8.-plass i diskosfinalen under sommer-OL 1928 i Amsterdam, med et kast på 43,97 m, og på trettendeplass i kulestøt, med et kast på 13,40 m.
Hans personlige rekorder i diskos var 44,60 m, satt i september 1928 på Skotterud, og hans personlige rekord i kulestøt var 13,81 m, satt i oktober 1925 i Halden.
Uunartoqfjorden

Uunartoqfjorden (dansk: Uunartoq Fjord) er en fjord i Nanortalik kommune på sydkysten av Grønland.
Fjorden er 30 km lang. I dette området er det mange fjell med bratte vegger, f.eks. Nalumasortoq, som gjør dette området til et yndet sted for fjellklatrere fra hele verden.
Rapporten Natural resources in the Nanortalik district, som er utgitt av det danske miljøverndepartementet, peker på denne fjorden som en mulighet for turisme; kjøring med snøscooter og motorsykkel på isen, men siden bl.a. seler formerer seg i denne fjorden ønsker man ikke å satse på dette.
Kirov (Kirov oblast)

Kirov (russisk: Ки́ров), fra 1781 til 1934 kjent som Vjatka (russisk: Вятка) og før 1781 Khlynov (russisk: Хлынов), er en by og administrativt senter i Kirov oblast i Russland. Byen ligger ved elva Vjatka. Innbyggertall (folketelling 2002): 457 578.

Historie

Fortet Khlynov, beliggende like vest for Uralfjellene, ble grunnlagt av handelsmenn fra Novgorod i 1374. Det er første gang nevnt som by i dokumenter fra 1457. Khlynov ble innlemmet i Storfyrstedømmet Moskva i 1489. Byen ble kjent over hele Russland for sine leirstatuetter og fløyter. Byens eldste gjenværende monument er Maria himmelfarts-katedralen fra 1689, en imponerende bygning kronet med fem kupler.
I 1781 omdøpte Katarina den store Khlynov til Vjatka, og gjorde byen til senter i et eget gubernija. Byen gjorde også tjeneste som et eksilsted, spesielt for Alexander Herzen og Mikhail Saltykov-Sjtsjedrin. Ved slutten av 1800-tallet var den en viktig stasjon på den transsibirske jernbanen. I desember 1934 ble byen oppkalt etter den sovjetiske lederen Sergej Kirov, som ble myrdet 1. desember.

Økonomi

Kirov er et senter for maskinbygging, metallurgi, belysning, trykkerier og tømmerindustri.
Byen er et regionalt transportknutepunkt (den transsibirske jernbanen) og elvehavn. Kirov elvehavn gikk konkurs sist på 1990-tallet, og alle elvebåtene ble solgt. Kirov har vært kjent blant naboreionene for sine meget dårlige veier og gater. 
Byens lufthavn er Kirov Pobedilovo lufthavn. På 1990-tallet var denne lufthavna stengt, og i årevis var det ingen rutefly noensteds. Rundt 2003 prøvde flere selskaper å starte flyvninger fra Kirov til Moskva og Krasnodar i sommersesongene, og fra 2006 flyr et lokalt selskap ruten til Moskva.
Paul Jewell

Biografi

Paul Jewell begynte karrieren i Liverpool i 1982, men han spilte ingen obligatoriske kamper for klubben. I 1984 gikk han til Wigan og i 1988 til Bradford.
Han har vært manager i Bradford, Sheffield Wednesday, Wigan Athletic og nå Derby County. Jewell tok Bradford fra første divisjon og til Premier League i 1999. I Premier League slo de Liverpool i siste serierunde og laget beholdt plassen, men Jewell valgte likevel å gå til Sheffield Wednesday. Etter en sesong i Wednesday, gikk turen til Wigan. Den gang lå laget i Football League Two. I sin andre sesong i klubben rykket de opp til Football League One. I sesongen 2004/05 rykket Wigan for aller første gang opp i den øverste divisjonen. I deres første kamp i Premier League tapte dem 0–1 hjemme mot Chelsea. Da ble målet scoret på overtid av Hernan Crespo. 
Jewell førte laget til Ligacupfinalen i 2005 mot Manchester United der det ble stortap (0–4), men til tross for det, så hadde Wigan gjort en strålende debut på øverste nivå. 
Jewell trakk seg som manager i Wigan 14. mai 2007, dagen etter at laget hadde reddet plassen i ligaen. 
Jewell var linket til jobben som trener for England da Sven-Göran Eriksson ga seg. Han fikk ikke jobben, det var det Steve McClaren som gjorde. 
Etter at Derby County tapte 0–1 for Ipswich 28. desember 2008 trakk Paul Jewell seg som manager for klubben. Det var kamp nummer 50 for Jewell som manager for Derby. I en pressemelding fra klubben sto det: «Paul har tatt beslutningen om å forlate klubben fordi han mener det tjener til klubbens beste. Det er med stor motvillighet at vi har godtatt avgjørelsen. Derby vil benytte anledningen til å takke Paul Jewell for innsatsen.»
Jewell fikk ved nyttår 2011 jobb som trener for Ipswich Town, og fikk sparken i november 2012.
London (grevskap)

Grevskapet London var et administrativt og seremonielt grevskap fra 1888 til 1965. Det grenset mot Middlesex i nord og vest, Essex i nordøst, Kent i sørøst og Surrey i sør. Grevskapet utgjorde et areal på noe under 75 000 acre eller 30 351 hektar og la geologisk innenfor Londonbassenget.
Grevskapet ble opprettet som en del av innføringen av grevskapsråd, og ble styrt av London Country Council. Det dekket ikke hele det området som i dag er Stor-London, og styrte heller ikke i City of London. Grensene ble satt til det området som blitt administrert av Metropolitan Board of Works tidligere, det vil si deler av Middlesex, Surrey og Kent. Dette området består i dag av bydelene Camden, Greenwich, Hackney, Hammersmith and Fulham, Islington, Kensington and Chelsea, Lambeth, Lewisham, Southwark, Tower Hamlets, Wandsworth og Westminster. 
I 1965 ble grevskapet oppløst og innlemmet i det nye Stor-London, der det tilsvarer området kjent som indre London. Grevskapsadministrasjonen overlevde i forminsket versjon som Inner London Education Authority, som tok seg av utdanningsspørsmål frem til 1980-årene.
Vigdis Lian

Utmerkelser

Lian har fått flere priser. Hun ble i 2006 utnevnt til ridder av Ordenen for kunst og litteratur, det franske kulturdepartementets utmerkelse for verdifull innsats for fransk kunst og kultur.
Norge.no

Historikk

Internettportalen www.norge.no ble lansert 24. januar 2000, etter at regjeringen og styret i KS hadde besluttet at det skulle etableres en felles inngang til offentlig informasjon på Internett. Redaksjonen for Norge.no ble lagt til Leikanger i Sogn og Fjordane.
1. januar 2002 ble Opplysningstjenesten i staten en del av organisasjonen Norge.no.  
Norge.no ble etablert som et nasjonalt prosjekt administrert av Fylkesmannen i Sogn og Fjordane. Fra 1. januar 2005 ble Norge.no en egen virksomhet underlagt Fornyings-, administrasjons- og kirkedepartementet. I tillegg til ansvar for forvaltning og utvikling av portalen og svartjenesten (opplysningstjenesten) hadde Norge.no ansvar for å utarbeide kvalitetskriterer for offentlige nettsteder og ansvar for utvikling av Minside, som var en felles inngang til digitale tjenester fra det offentlige.  
18. desember 2006 ble innbyggerportalen Minside åpnet. Minside var planlagt åpnet 31.desember 2005, men åpningen ble utsatt på grunn av problemer med valg av autentiseringsløsning.   
Fra 1. januar 2008 ble Norge.no slått sammen med Statskonsult og E-handelssekretariatet til Direktoratet for forvaltning og IKT (Difi).  
31. mai 2012 ble Minside lagt ned. De fleste digitale tjenestene (selvbetjeningsløsningene) som lå på Minside, ble gjort tilgjengelige via Norge.no. 
18. mars 2013 ble Norge.no lagt om til å bli en katalog over digitale tjenester fra det offentlige. Svartjenesten ble lagt ned fra samme dato. 
15. januar 2015 ble en ny versjon av Norge.no lansert. I tillegg til å inneholde digitale tjenester fra det offentlige er Norge.no hovedkanal for informasjon om hvordan innbyggerne kan skaffe seg en digital postkasse og kommunisere på nett med det offentlige.
Calometopus overlaeti

Utseende

Små til middelsstore, avlange, litt matte gullbasser. Hodet er forholdsvis stort med tydelig "hals", foran med en U-formet innskjæring. De er mørke med lyse flekker.

Utbredelse

Arten er utbredt i Den demokratiske republikken Kongo.
Convention (Paris Metro)

Convention er en stasjon på metroen i Paris.
Stasjonen betjener linje 12.
Vestasiamesterskapet i fotball for kvinner 2010

Vestasiamesterskapet i fotball for kvinner 2010 var den tredje gjennomføringen av Vestasiamesterskapet i fotball for kvinner. Arrangementet foregikk fra 20. til 28. februar 2010 i Abu Dhabi i De forente arabiske emirater.

Gruppespill

Lagene ble delt opp i to grupper à tre lag. De to beste lagene gikk videre til semifinalene,
Forbundsdagsvalget i Tyskland 1983

Forbundsdagsvalget i Tyskland 1983 fant sted 6. mars det året. Valget omfattet det som ble kalt Vest-Tyskland og ikke det daværende DDR.
Valget til den 10. Forbundsdagen var det første etter at Helmut Kohl ble valgt som kansler og førte partiet De grønne for første gang inn i Forbundsdagen. Valget ble avholdt tre år inn i den ordinære valgperioden på fire år, og det var andre gangen i Forbundsrepublikken Tysklands historie at det ble avholdt et slikt fremskutt valg. Den første gangen det ble avholdt et valg til Forbundsdagen før utløpet av den ordinære valgperioden var i 1972.
Resultatet av valget ble at den sittende koalisjonsregjeringen bestående av CDU/CSU og FDP med Helmut Kohl som kansler ble sittende.

Berlin

Som følge av den tyske delingen etter den andre verdenskrigen og alliert okkupasjon av Berlin, var Berlin ikke omfattet av Forbundsdagsvalgene i perioden fra 1949 til 1990. I stedet valgte Berlins parlament et antall utsendinger til Forbundsdagen. Utsendingene fra Berlin (i praksis Vest-Berlin) hadde talerett og kunne ta verv i Forbundsdagen, men hadde formelt begrenset stemmerett. Berlinrepresentantene avga likevel stemme og deres stemmegivning ble offentliggjort.
Europatouren i golf for menn 2005

2005-sesongen på Europatouren startet med turneringen Volvo China Open i november 2004 og endte med Volvo Masters Andalucia i oktober 2005.
Alle turneringene frem til mars fant sted utenfor Europa, og de fleste av disse har offisiell status også på andre tourer. 2005-sesongen innbefattet fem turneringer i Kina (inkludert én i Hongkong), to i Syd-Afrika, og enkeltturneringer i Singapore, Australia, New Zealand, Malaysia, Indonesia, De forente arabiske emirater og Qatar. Fra rundt slutten av mars spilte touren hovedsakelig i Europa, og disse turneringene har som regel større premiepotter enn de som arrangeres andre steder (bortsett fra USA). Sesongen ble avsluttet med Volvo Masters Andalucia – motstykket til The Tour Championship på PGA-touren – som ble arrangert 27. til 30. oktober.
Øyvind Rojahn, Jan-Are Larsen og Lars Petter Brovold var alle inne i hovedkvalifiseringen til Europatouren 2005, men kun de to sistnevnte kom seg gjennom og fikk fast plass på touren dette året. Ingen av de to klarte imidlertid å beholde kortet, og måtte ut i kvalifisering igjen på høsten. Her lyktes de ikke, og måtte derfor spille på Challenge-touren i 2006.

Statistikk

Det ble gjort 36 hole in one og 5 albatross. Laveste 18-hulls score var 60 (-11), mens laveste 72-hulls score var 255 (-25). Den laveste 72-hulls score i forhold til par var 262 (-26). Størst vinnermargin hadde Ernie Els da han vant med 13 slag i BMW Asian Open. Syv spillere vant flere enn én turnering. 13 spillere vant sin første turnering på Europatouren dette året.
Viking Fottøy

Viking Fottøy AS er en norskeid skoprodusent. Firmaet ble etablert i 1920 i Askim av Per Mathias Røwde. Viking Fottøy produserer hovedsakelig sko og støvler i vannavstøtende materiale slik som gummi og Gore-Tex. Viking er et av Norges eldste varemerker.
I 1986 ble bedriften oppkjøpt av Orkla og i 2000 ble det solgt til den nederlandske Hevea-gruppen. I januar 2007 ble firmaet kjøpt tilbake av det norske konsernet Bertel O. Steen.
Viking har sitt hovedkontor på Lørenskog like utenfor Oslo med salgskontorer i Sverige, Danmark, Tyskland og Finland samt distributører i Island, Frankrike, Sveits, Italia, Tsjekkia, Slovakia, Polen, Kina, Storbritannia, Nederland, Bulgaria, Kypros og Canada.

Historie

Den 17. januar 1920 ble Vikings gummivarefabrikk grunnlagt i Askim i Norge. Det første produktet som ble fremstilt ved fabrikken var kalosjer som skulle hindre at lærsko ble gjørmete eller våte. Etter hvert utvidet Viking produksjonen til gummistøvler, sko, støvletter, sandaler, fotballsko og fra 1931 ble det også produsert gummidekk til kjøretøy.
I 1934 brant fabrikken ned til grunnen. En ny og mer drifts-effektiv fabrikk ble bygd, og ikke lenge etterpå steg produksjonstallene til 10 000 par kalosjer, 1200 par sko, 100 bildekk og 500 sykkeldekk per dag. Med sine 1100 ansatte var Viking en av landets største arbeidsplasser i denne perioden.
På 1950- og 60-tallet opplevde både Viking og Norge en enorm vekst. Overfloden av billig vannkraft fra nybygde demninger med ubegrenset tilgang på vann gjorde at nye industribedrifter etablerte seg over hele landet. Viking vokste også og grunnla flere avdelinger mange steder i Norge.
I 1971 ble selskapet omorganiser under navnet Viking-Askim og med fabrikker i Askim, Mjøndalen, Stavanger, Oslo (Gummifabrikken National), Langevåg (skumgummi), Hokksund, Otta og Rjukan. I 1984 ble produksjonen av dekk skilt ut i selskapet Viking Dekk som ble overtatt av det svenske Gislaved. 1970-tallet ble et vendepunkt for Viking. Nye og billigere råmaterialer og dyrere arbeidskraft tvang Viking til å tenke nytt. Derfor lanserte Viking i 1971 et nytt produkt: Cherrox – som var og er en svært populær støvel til barn. Nye produksjonsmetoder og materialsammensetninger ga Viking muligheten til å bli enda mer nyskapende. I 1992 var Viking en av de første til å bruke GORE-TEX membranen i støvler. .
Hovedøen Social Club

Om bandet

Sverre Indris Joner samlet en rekke fremstående cubanske musikerne til et slags Buena Vista Social Club med norske sanger. Bandet besto opprinelig bl.a. av Carlos Del Puerto fra det cubanske latinjazzbandet Irakere og Pepe Espinosa fra Cubanismo. De tar for seg gamle slagere som «La meg være ung», «Når kastanjene blomstrer i Bygdøy allé», «Alle venter på sommeren» og «Forelska i lærer'n». Den cubanske vokalisten, Sergio Gonzalez, har bodd i Norge flere år, men synger med utpreget aksent.